তারামন্ডলের আরেকটি বড় সৌন্দর্য হল এই ধনু। নামটা শোনার সাথেই ধনুক এর কথা মনে হবে। SAGITTARIUS একটি ল্যাটিন শব্দ। এর অর্থ তীরন্দাজ। ধনু মন্ডলকে দেখলে মনে হবে কোন সেন্টর কাউকে নিশানা করে তীর হাতে দাঁড়িয়ে আছে। এখন মাথায় আসতে পারে, সেন্টর কি! গ্রীক পুরাণমতে সেন্টর হল স্বর্গরাজ্যের এক অদ্ভুত প্রাণী যাদের উপরের অংশ মানুষের মত, আর নিচের অংশ ঘোড়ার মত। তারা বেশিরভাগ যোদ্ধা ছিল। তাদের মধ্যে কিরণ ছিল সবচেয়ে বড় ধনুর্বিদ। বয়োজ্যেষ্ঠ এই ধনুর্বিদের সমকক্ষ আর কেউ হতে পারেনি শত চেষ্টাসত্ত্বেয়। বড় বড় বীরেরা, একিলিস, হেক্টর, জ্যাসন, হারকিউলিস প্রমুখ ছিল তার ছাত্র। একদিন সেন্টরদের সঙ্গে যুদ্ধ করার সময় নিজের অজান্তেই তার ছাত্র হারকিউলিস,কীরনকে তীরবিদ্ধ করে ফেলে। হাইড্রার রক্তমাখানো সে বিষাক্ত তীরের বিষক্রিয়ার ব্যথায় কাতর হয়ে একসময় কীরণ জিউসের কাছে ব্যথা নিরাময়ের প্রার্থনা করে। ফলে জিউস তাকে স্বর্গে উঠিয়ে নেয় এবং সসম্মানে নক্ষত্রলোকে স্থাপন করে। নক্ষত্রলোকে কীরন ধনুরাশির প্রতীক হয়ে ওঠে। অন্য বর্ণনামতে, বিষের ব্যথায় কাতর হয়ে ক্ষত নিরাময়ের কোনো উপায় না জেনে নিজের অমরত্ব প্রমিথিউসকে দান করে ইচ্ছা-মৃত্যু বরণ করে। আর কীরনের এই মহানুভবতায় প্রীত হয়েই জিউস তাকে নক্ষত্রলোকে স্থাপন করে। এই ধনু মন্ডলকে আকাশে চিনতে পারা খুব বেশি কষ্টের নয়। হেমন্তের পরিষ্কার আকাশে একে দেখা যায়। এটি দেখতে (Tea pot) এর মত। দক্ষিণ আকাশে এর অবস্থান। ঠিক ছবিতে যেরকম আছে। এবার তাহলে এই ধনু মন্ডল এর তারাগুলো সম্পর্কে জানা যাক।